Document ID: 31990L0128

*****
ΟΔΗΓΙΑ ΤΗΣ ΕΠΙΤΡΟΠΗΣ
της 23ης Φεβρουαρίου 1990
σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα
(90/128/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 89/109/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθεσιών των κρατών μελών σχετικά με τα υλικά και αντικείμενα που προορίζονται να έρθουν σε επαφή με τρόφιμα (1), και ιδίως το άρθρο 3,
Εκτιμώντας:
ότι το άρθρο 2 της οδηγίας 89/109/ΕΟΚ ορίζει ότι τα υλικά και αντικείμενα, στην τελική κατάστασή τους, δεν πρέπει να μεταφέρουν στα τρόφιμα συστατικά τους σε ποσότητα που είναι δυνατόν να θέση σε κίνδυνο την ανθρώπινη υγεία ή να επιφέρει απαράδεκτη τροποποίηση στη σύσταση των τροφίμων·
ότι, για την πραγματοποίηση του στόχου αυτού στην περίπτωση των πλαστικών υλικών και αντικειμένων, το κατάλληλο μέσο είναι μια ειδική οδηγία κατά την έννοια του άρθρου 3 της οδηγίας 89/109/ΕΟΚ, οι γενικές διατάξεις της οποίας εφαρμόζονται επίσης στην εν λόγω ειδική περίπτωση·
ότι το αντικείμενο εφαρμογής της παρούσας οδηγίας πρέπει να συμπίπτει με εκείνο της οδηγίας 82/711/ΕΟΚ του Συμβουλίου (2)·
ότι, δεδομένου ότι οι κανόνες που καθορίζονται στη παρούσα οδηγία δεν είναι κατάλληλοι για τις ιονανταλλακτικές ρητίνες, τα υλικά και αντικείμενα αυτά θα καλυφθούν από μεταγενέστερη ειδική οδηγία·
ότι ο καθορισμός καταλόγου εγκεκριμένων ουσιών, συνοδευόμενος από όριο γενικής μετανάστευσης και, όταν είναι απαραίτητο, από άλλους ειδικούς περιορισμούς αρκεί για την επίτευξη του στόχου που ορίζει το άρθρο 2 της οδηγίας 89/109/ΕΟΚ·
ότι το στάδιο στο οποίο έχουν φθάσει οι εργασίες σε επίπεδο Κοινότητας δεν επιτρέπει ακόμη τη θέσπιση πλήρους καταλόγου επιτρεπόμενων ουσιών, που να ισχύει για όλους τους τύπους πλαστικών υλικών και αντικειμένων και επομένως οι ουσίες που έχουν προς το παρόν εγκριθεί σε ένα τουλάχιστον κράτος μέλος μπορούν να εξακολουθήσουν να τελούν υπό την εθνική τους έγκριση ενώ εκκρεμεί απόφαση για την ένταξή τους στον κοινοτικό κατάλογο · ότι, επομένως, το πεδίο εφαρμογής της παρούσας οδηγίας θα διευρυνθεί σε εύθετο χρόνο, ώστε να περιλάβει τις ουσίες και τους τομείς που έχουν προσωνινά εξαιρεθεί·
ότι το όριο γενικής μετανάστευσης αποτελεί μέτρο της αδράνειας του υλικού και αποτρέπει απαράδεκτες μεταβολές στη σύσταση των τροφίμων ενώ, επιπλέον, μειώνει την αναγκαιότητα μεγάλου αριθμού ειδικών ορίων μετανάστευσης ή άλλων περιορισμών, με αποτέλεσμα να μπορεί να διενεργείται αποτελεσματικότερος έλεγχος·
ότι η οδηγία 82/711/ΕΟΚ ορίζει τους βασικούς κανόνες που είναι αναγκαίοι για τον έλεγχο της μετανάστευσης των συστατικών των υλικών και αντικειμένων από πλαστική ύλη και η οδηγία 85/572/ΕΟΚ του Συμβουλίου καθορίζει τον κατάλογο των προσομοιωτών που πρέπει να χρησιμοποιούνται για τον έλεγχο της μετανάστευσης των συστατικών (3)·
ότι η οδηγία 78/142/ΕΟΚ του Συμβουλίου ορίζει οριακές τιμές για την περιεχόμενη ποσότητα βινυλοχλωριδίου στα πλαστικά υλικά και αντικείμενα που είναι κατασκευασμένα από την ουσία αυτή καθώς και για την ποσότητα βινυλοχλωριδίου που ελευθερώνουν τα εν λόγω υλικά και αντικείμενα (1) και οι οδηγίες 80/766/ΕΟΚ (2) και 81/432/ΕΟΚ (3) της Επιτροπής καθορίζουν κοινοτική μέθοδο ανάλυσης για τον έλεγχο των οριακών αυτών τιμών·
ότι η οδηγία 80/590/ΕΟΚ της Επιτροπής (4) καθορίζει το σύμβολο που μπορεί να συνοδεύει κάθε υλικό και αντικείμενο που προορίζεται να έρθει σε επαφή με τρόφιμα·
ότι, λαμβάνοντας υπόψη την πιθανή ευθύνη, είναι αναγκαία η γραπτή δήλωση που προβλέπεται στο άρθρο 6 παράγραφος 5 της οδηγίας 89/109/ΕΟΚ, κάθε φορά που γίνεται επαγγελματική χρήση πλαστικών υλικών και αντικειμένων τα οποία από τη φύση τους δεν προορίζονται σαφώς να χρησιμοποιηθούν σε τρόφιμα·
ότι για τις διατάξεις που ενδέχεται να έχουν επιπτώσεις στη δημόσια υγεία έγιναν διαβουλεύσεις με την Επιστημονική Επιτροπή Τροφίμων σύμφωνα με το άρθρο 3 της οδηγίας 89/109/ΕΟΚ·
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
1. Η παρούσα οδηγία είναι ειδική οδηγία κατά την έννοια του άρθρου 3 της οδηγίας 89/109/ΕΟΚ.
2. Η παρούσα οδηγία ισχύει για τα πλαστικά υλικά και αντικείμενα καθώς και τα μέρη τους, τα οποία:
α) έχουν παρασκευαστεί αποκλειστικά από πλαστική ύλη ή
β) αποτελούνται από δύο ή περισσότερα στρώματα, το καθένα από τα οποία έχει παρασκευαστεί αποκλειστικά από πλαστική ύλη και τα οποία συνδέονται μεταξύ τους με συγκολλητικό υλικό ή με οποιοδήποτε άλλο μέσο
και ως τελικά προϊόντα, προορίζονται να έρθουν σε επαφή ή τίθενται σε επαφή, σύμφωνα με τον προορισμό τους, με τρόφιμα.
3. Κατά την έννοια της παρούσας οδηγίας, ως «πλαστική ύλη» νοείται η μακρομοριακή οργανική ένωση που λαμβάνεται με πολυμερισμό, πολυσυμπύκνωση, πολυπροσθήκη ή οποιαδήποτε παρεμφερή διεργασία από μόρια με κατώτερο μοριακό βάρος ή με χημική αλλοίωση φυσικών μακρομορίων. Θεωρούνται, επίσης, πλαστικές ύλες οι σιλικόνες και άλλες παρεμφερείς μακρομοριακές ενώσεις. Μπορούν να προστεθούν και άλλες ουσίες ή ύλες στη μακρομοριακή αυτή ένωση.
Δεν θεωρούνται, ωστόσο, «πλαστική ύλη»:
i) μεμβράνες από αναγεννημένη κυτταρίνη, βερνικωμένες και μη βερνικωμένες, που καλύπτονται από την οδηγία 83/229/ΕΟΚ του Συμβουλίου (5), όπως τροποποιήθηκε τελευταία από τη οδηγία 86/388/ΕΟΚ (6),
ii) τα ελαστομερή και το φυσικό και συνθετικό καουτσούκ,
iii) τα χαρτιά και χαρτόνια, τροποποιημένα ή μη με τη προσθήκη πλαστικής ύλης,
iv) οι επικαλύψεις επιφανειών που λαμβάνονται από:
- κηρούς παραφίνης περιλαμβανομένων και των κηρών από συνθετική παραφίνη ή/και μικροκρυσταλλικούς κηρούς,
- μείγματα των κηρών που αναφέρονται στην πρώτη περίπτωση, μεταξύ τους ή/και με πλαστικές ύλες,
v) οι ιονανταλλακτικές ρητίνες.
4. Η παρούσα οδηγία δεν εφαρμόζεται μέχρις ότου λάβει η Επιτροπή περαιτέρω μέτρα, στα υλικά και αντικείμενα που αποτελούνται από δύο ή περισσότερα στρώματα, από τα οποία ένα τουλάχιστον δεν έχει παρασκευασθεί αποκλειστικά από πλαστική ύλη, ακόμα και αν το στρώμα που προορίζεται να έρθει σε άμεση επαφή με τρόφιμα έχει παρασκευαστεί αποκλειστικά από πλαστική ύλη.
Άρθρο 2
Τα πλαστικά υλικά και αντικείμενα δεν μεταβιβάζουν τα συστατικά τους στα τρόφιμα σε ποσότητα μεγαλύτερη από 10 χιλιοστόγραμμα ανά τετρααγωνικό δεκατόμετρο του εμβαδού της επιφάνειας του υλικού ή αντικειμένου (mg/dm2) (όριο γενικής μετανάστευσης). Παρόλα αυτά, το εν λόγω όριο γίνεται 60 χιλιοστόγραμμα ελευθερούμενων συστατικών ανά χιλιόγραμμο τροφίμου (mg/kg) στις παρακάτω περιπτώσεις:
α) για αντικείμενα που είναι δοχεία ή είναι ανάλογα με δοχεία ή μπορούν να πληρωθούν, με χωρητικότητα τουλάχιστον 500 χιλιοστολίτρων (ml) και όχι μεγαλύτερη από 10 λίτρα (1)·
β) για αντικείμενα που μπορούν να πληρωθούν και στα οποία δεν είναι πρακτικά δυνατόν να εκτιμηθεί το εμβαδόν της επιφανείας τους που έρχεται σε επαφή με τα τρόφιμα·
γ) για καλύμματα, παρεμβύσματα, πώματα ή ανάλογες διατάξεις σφράγισης.
Άρθρο 3
1. Μπορούν να χρησιμοποιούνται για την παρασκευή πλαστικών υλικών και αντικειμένων μόνο τα μονομερή και άλλες αρχικές ουσίες που περιλαμβάνονται στο παράρτημα ΙΙ μέρη Α και Β, με τήρηση των καθοριζόμενων στο παράρτημα περιορισμών.
2. Από την ημερομηνία κοινοποίησης της παρούσας οδηγίας ο κατάλογος στο παράρτημα ΙΙ μέρος Α μπορεί να τροποποιηθεί:
- με προσθήκη ουσιών που περιλαμβάνονται στο παράρτημα ΙΙ μέρος Β, σύμφωνα με τα κριτήρια του παραρτήματος ΙΙ της οδηγίας 89/109/ΕΟΚ ή
- περιλαμβάνοντας «νέες ουσίες», δηλαδή ουσίες οι οποίες δεν περιλαμβάνονται ούτε στο μέρος Α ούτε στο μέρος Β του παραρτήματος ΙΙ, σύμφωνα με το άρθρο 3 της οδηγίας 89/109/ΕΟΚ.
3. Από την ημερομηνία κοινοποίησης της παρούσας οδηγίας κανένα κράτος μέλος δεν θα επιτρέψει την κυκλοφορία καμίας νέας ουσίας στην επικράτειά του εκτός της διαδικασίας του άρθρου 4 της οδηγίας 89/109/ΕΟΚ.
4. Από την 1η Ιανουαρίου 1993, επιτρέπεται να χρησιμοποιούνται για την παρασκευή πλαστικών υλικών και αντικειμένων μόνο τα μονομερή και άλλες αρχικές ουσίες που περιλαμβάνονται στο παράρτημα ΙΙ μέρος Α με τήρηση των καθοριζόμενων στο παράρτημα περιορισμών. Εντούτοις, πριν από την 1η Ιανουαρίου 1992 θα αποφασισθεί, για ορισμένες αιτιολογημένες περιπτώσεις η παράταση της παραπάνω προθεσμίας για ορισμένες ουσίες που περιλαμβάνονται στον πίκανα του παραρτήματος ΙΙ μέρος Β.
5. Εντούτοις, οι πίνακες του παραρτήματος ΙΙ μέρη Α και Β δεν περιλαμβάνουν ακόμα μονομερή και άλλες αρχικές ουσίες που χρησιμοποιούνται στην παρασκευή:
- επιχρισμάτων επιφανείας που λαμβάνονται από ρητινώδη ή πολυμερισμένα προϊόντα σε μορφή υγρού, σκόνης ή διασποράς, όπως βερνίκια, λάκες, χρώματα, κ.λπ.,
- σιλικονών,
- εποξικών ρητινών,
- προϊόντων που λαμβάνονται με βακτηριακή ζύμωση,
- συγκολλητικών υλών και ενισχυτικών συγκόλλησης (ptomoters),
- τυπογραφικών μελανών.
Άρθρο 4
Τα όρια ειδικής μετανάστευσης, που αναφέρονται στον κατάλογο του παραρτήματος ΙΙ, εκφράζονται σε mg/kg. Παρόλα αυτά, τα εν λόγω όρια εκφράζονται σε mg/dm2 στις ακόλουθες περιπτώσεις:
α) για αντικείμενα που είναι δοχεία ή είναι ανάλογα με δοχεία ή μπορούν να πληρωθούν, με χωρητικότητα μικρότερη από 500 (ml) ή μεγαλύτερη από 10 λίτρα·
β) για φύλλα, μεμβράνες ή άλλα υλικά που δεν μπορούν να πληρωθούν ή στα οποία δεν είναι πρακτικά δυνατόν να εκτιμηθεί η σχέση μεταξύ του εμβαδού της επιφανείας και της ποσότητας τροφίμων που έρχεται σε επαφή με αυτήν.
Στις περιπτώσεις αυτές η τιμή του εκφραζόμενου σε mg/kg ορίου διαιρείται με το συμβατικό συντελεστή μετατροπής 6.
Άρθρο 5
1. Η εξακρίβωση της τήρησης των ορίων μετανάστευσης διεξάγεται σύμφωνα με τους κανόνες που έχουν θεσπιστεί με τις οδηγίες 82/711/ΕΟΚ και 85/572/ΕΟΚ καθώς και με τις πρόσθετες διατάξεις που καθορίζονται στο παράρτημα Ι.
2. Η εξακρίβωση της τήρησης των ορίων ειδικής μετανάστευσης, που προβλέπεται στην παράγραφο 1, δεν είναι υποχρεωτική, εφόσον είναι δυνατόν να αποδειχθεί ότι η τήρηση του ορίου γενικής μετανάστευσης, που θεσπίζεται στο άρθρο 2, συνεπάγεται ότι δεν σημειώνεται υπέρβαση των ορίων ειδικής μετανάστευσης.
Άρθρο 6
1. Κατά τη διάρκεια των σταδίων διάθεσης στο εμπόριο, εκτός των σταδίων που αφορούν τη διάθεση στο λιανικό εμπόριο, τα πλαστικά υλικά και αντικείμενα, που προορίζονται να τεθόυν σε επαφή με τρόφιμα συνοδεύονται από γραπτή δήλωση σύμφωνα με το άρθρο 6 παράγραφος 5 της οδηγίας 89/109/ΕΟΚ.
2. Η παράγραφος 1 δεν ισχύει για τα πλαστικά υλικά και αντικείμενα, που από τη φύση τους προορίζονται σαφώς να έρθουν σε επαφή με τρόφιμα.
Άρθρο 7
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι την 1η Ιανουαρίου 1991. Πληφοφορούν αμέσως σχετικά την Επιτροπή.
2. Τα κράτη μέλη:
- επιτρέπουν πριν από την 1η Ιανουαρίου 1991 την εμπορία και χρήση των πλαστικών υλικών και αντικειμένων που είναι σύμφωνα με την παρούσα οδηγία,
- απαγορεύουν την εμπορία και χρήση των πλαστικών υλικών και αντικειμένων που δεν είναι σύμφωνα με την παρούσα οδηγία πριν από την 1η Ιανουαρίου 1993.
Άρθρο 8
Η παρούσα οδηγία απευθύνεται στα κράτη μέλη.
Βρυξέλλες, 23 Φεβρουαρίου 1990.

Labels: 1
17
16
3
15